
R E F E R A T

privind modificarea Agendei Manifestarilor Culturale ale Casei de Cultură a Municipiului Timişoara, aprobată prin HCL 52 din 13.02.2015
Prin HCL 52 din 13.02.2015 a fost aprobată Agenda manifestărilor culturale din anul 2015 ale Casei de Cultură a Municipiului Timişoara.
Prin adresa cu nr. SC 2015 – 013601 – 22.05.2015,  Casa de Cultură a Municipiului Timişoara solicită aprobarea transferului sumei de 100 000 lei, din Agenda Manifestarilor Culturale ale Casei de Cultură a Municipiului Timişoara, aprobată prin HCL 52 din 13.02.2015 – de la cap. Film pentru Timişoara, subcapitolul “Proiecţii în aer liber şi în spaţii neconvenţionale şi alocarea acestei sume proiectului “70 de ani de învăţământ universitar agronomic la Timişoara”, proiect realizat de USAMVB Timişoara şi înregistrat cu nr SC2015 – 009640 – 14.04.2015. Menţionăm că, acţiunile care erau prevăzute a se desfăşura la acest subcapitol nu vor mai avea loc.
Proiectul “70 de ani de învăţământ universitar agronomic la Timişoara”, este un eveniment de anvergură care marchează aniversarea a 70 de ani de învăţământ universitar agronomic  şi are impact asupra comunităţii ştiinţifice, economice şi sociale atât la nivel local dar şi la nivel regional. Cea mai mare parte a acţiunilor contribuie la promovarea USAMVB din Timişoara.

Prin urmare propunem sprijinirea acestui proiect cu suma de 100 000 lei, conform solicitării Casei de Cultură a Municipiului. 
În acest scop, propunem emiterea unei Hotarari de Consiliu Local care să aprobe modificarea Agendei Manifestarilor Culturale ale Casei de Cultură a Municipiului Timişoara, aprobată prin HCL 52 din 13.02.2015, conform Anexei care va face parte integrantă din hotărâre.

